CELEX: 62010CN0577
Language: el
Date: 2010-12-10 00:00:00
Title: Υπόθεση C-577/10: Προσφυγή της Ευρωπαϊκής Επιτροπής κατά του Βασιλείου του Βελγίου που ασκήθηκε στις 10 Δεκεμβρίου 2010

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/7
            
         Προσφυγή της Ευρωπαϊκής Επιτροπής κατά του Βασιλείου του Βελγίου που ασκήθηκε στις 10 Δεκεμβρίου 2010
   (Υπόθεση C-577/10)
   2011/C 72/10
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: E. Traversa και C. Vrignon)
   
      Καθού: Βασίλειο του Βελγίου
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο του Βελγίου, θεσπίζοντας τα άρθρα 137, σημείο 8, 138, τρίτη περίοδος, 153 και 157, σημείο 3, του νόμου προγράμματος (I) της 27ης Δεκεμβρίου 2006 (1), όπως ισχύει από την 1η Απριλίου 2007, παρέβη τις υποχρεώσεις που υπέχει από τις διατάξεις του άρθρου 56 της Συνθήκης για τη λειτουργία της Ευρωπαϊκής Ένωσης·
            
         
               —
            
            
               να καταδικάσει το Βασίλειο του Βελγίου στα δικαστικά έξοδα.
            
         
      Λόγοι και κύρια επιχειρήματα
   
   Με την υπό κρίση προσφυγή, η Επιτροπή υποστηρίζει ότι η εθνική ρύθμιση η οποία επιβάλλει υποχρέωση προηγουμένης δηλώσεως στους ανεξάρτητους παρέχοντες υπηρεσίες, οι οποίοι είναι εγκατεστημένοι σε άλλα κράτη μέλη (τη δήλωση «Limosa») και επιθυμούν να παράσχουν προσωρινώς υπηρεσίες στο Βέλγιο, συνιστά εμπόδιο στην ελεύθερη παροχή υπηρεσιών.
   Πρώτον, η Επιτροπή επισημαίνει ότι οι προσβαλλόμενες διατάξεις συνιστούν περιορισμό δημιουργούντα δυσμενή διάκριση καθόσον, αφενός, επιβάλλουν στους οικείους ανεξάρτητους παρέχοντες υπηρεσίες μη αμελητέες, πρόσθετες διοικητικές διατυπώσεις αποτρεπτικού χαρακτήρα και, αφετέρου, θεσπίζουν σύστημα ελέγχου το οποίο αφορά μόνον τους εγκατεστημένους σε άλλο κράτος μέλος παρέχοντες υπηρεσίες, χωρίς η διαφορετική αυτή μεταχείριση να δικαιολογείται από αντικειμενικούς λόγους.
   Δεύτερον, η προσφεύγουσα προβάλλει το γεγονός ότι ο εν λόγω περιορισμός της ελεύθερης παροχής υπηρεσιών, ακόμα και στην περίπτωση που δεν θεωρηθεί ότι δημιουργεί δυσμενείς διακρίσεις, δεν δικαιολογείται από απόψεως σκοπών γενικού συμφέροντος ούτε διατηρήσεως της δημοσιονομικής ισορροπίας του συστήματος κοινωνικής ασφαλίσεως, ούτε προλήψεως της απάτης, ούτε προστασίας των εργαζομένων.
   
      (1)  Moniteur belge της 28ης Δεκεμβρίου 2006, σ. 75178.